Datum: \_\_\_\_\_\_\_\_\_\_

Št.: 302-X/2020/\_\_\_

Na podlagi Programa dela s finančnim načrtom SPIRIT Slovenija za leto 2020 in 2021, ki ga je sprejel Svet agencije na svoji 37. redni seji dne 20.11.2020 in h katerim je Ministrstvo za gospodarski razvoj in tehnologijo podalo soglasje dne 6.12.2020 objavljamo

**Javno povabilo k vpisu v evidenco mentorjev in strokovnjakov za startup in scaleup podjetja**

1. **Namen in cilj povabila**

**Namen povabila** je oblikovanje evidence mentorjev in strokovnjakov (v nadaljevanju: evidenca) za podporo startup in scaleup podjetjem, ki so vključeni v programe subjektov inovativnega okolja. Programi subjektov inovativnega okolja (v nadaljevanju SIO) so sofinancirani z [Javnim razpisom za izvedbo podpornih storitev subjektov inovativnega okolja v Republiki Sloveniji 2020 – 2022](https://www.spiritslovenia.si/razpis/332) (v nadaljevanju: javni razpis).

**Cilj javnega povabila** je objava javnega seznama preverjenih mentorjev in strokovnjakov, ki bodo glede na potrebe startup in scaleup podjetij preko SIO povabljeni k sodelovanju.

SIO pri delu s startup in scaleup podjetji zagotavlja podporo tudi z mentoriranjem in zagotavljanjem pomoči preko različnih strokovnjakov v različnih fazah razvoja podjetij:

* **Faza 1** - podpora procesu poslovne ideje (ang. proof of concept), v kateri ciljnim skupinam pomagamo preveriti poslovno idejo ter narediti načrt njegove uresničitve.
* **Faza 2** - podpora rasti in razvoju start up podjetij - usmerjamo se v podporo podjetjem pri odpravljanju ovir pri razvoju in rasti podjetja.
* **Faza 3** - podpora rasti in razvoju hitrorastočih podjetij – »scale up« podjetij - namenjena le hitro rastočim podjetjem s tržno potrjenim poslovnim modelom in z velikim potencialom rasti.

**Ciljne skupine**, ki lahko koristijo storitve zunanjega mentoriranja in svetovanja v okviru javnega razpisa, so nova in obstoječa inovativna startup podjetja ter hitro rastoča podjetja s potencialom hitre rasti - scaleup podjetja (v nadaljevanju: podjetja):

**Storitve mentoriranja** se izvajajo v obliki poglobljenega individualnega dela s predstavniki ciljnih skupin, v trajanju 20-70 ur v obdobju najmanj 3 mesecev, s strani enega mentorja. Mentor zagotavlja potrebna znanja in usmerja podjetnika /podjetniško skupino z namenom oblikovanja učinkovitega poslovnega modela in izboljšanja poslovanja.

**Storitve strokovnega svetovanja** se izvajajo v primeru, da podjetja potrebujejo ekspertna znanja na posameznih področjih, lahko SIO k sodelovanju povabi ustrezno usposobljene (domače ali tuje) strokovnjake. Strošek se uveljavlja na podlagi dejanske višine stroška, po načelih dobrega gospodarja.

SIO na podlagi pogovora s podjetjem dodeli ustreznega mentorja ali strokovnjaka in z njim sklene sporazum oz. pogodbo, v kateri definira obseg in področje dela ter pogodbeno vrednost. Pri tem upošteva določbe in omejitve, ki so podrobneje določene z javnim razpisom. SIO dodeljuje le preverjene mentorje in strokovnjake, ki so vpisani v evidenco SPIRIT. Za podjetja, ki so prejemniki storitev mentoriranja ali strokovnega svetovanja, ima vrednost storitve naravo državne pomoči in se obravnava po pravilih »de minimis«.

1. **Pogoji za sodelovanje**

SPIRIT Slovenija bo v evidenco vpisal mentorje in strokovnjake, ki izpolnjujejo pogoje tega javnega povabila.

* 1. *Pogoji za mentorja:*

V evidenco bodo vpisani mentorji, ki izpolnjujejo vsaj enega izmed spodnjih štirih pogojev:

1. Aktivna osebna izkušnja s startup podjetjem (dokazljivo soustanoviteljstvo inovativnega zagonskega podjetja v zadnjih desetih letih)
2. Aktivna osebna izkušnja s startup podjetjem (opravljanje vodstvene funkcije za minimalno obdobje dveh let v inovativnem zagonskem podjetju v zadnjih desetih letih)
3. Aktivna osebna izkušnja z investiranjem v startup podjetja (dokazljivo angažiranje v vlogi poslovnega angela, kar se dokazuje z vsaj eno aktivno investicijo v inovativno zagonsko podjetje ali sodelovanje v vodstveni ekipi sklada tveganega kapitala ali podjetniškega pospeševalnika za obdobje minimalno dveh let) ali sodelovanje v jedrni ekipi uveljavljenega podjetja, odgovorni za sodelovanje s stratup podjetji, ki skrbi za poslovno sodelovanje s startupi (skupen razvoj, skupno trženje, uporaba distribucijskih kanalov,…) in/ali investira v startup/scaleup podjetja
4. Aktivna osebna izkušnja z vodenjem podjetniškega programa za ciljno skupino startup podjetij (dokazljivo angažiranje v vodstveni ekipi, ki je bila odgovorna za oblikovanje in vodenje podjetniškega programa za ciljno skupino startup podjetij v obdobju zadnjih petih let)

Mentor, ki izpolnjuje **pogoj a) ali b), mora izkazati tudi** izpolnjevanje pogojev e) in f), mentor, ki izpolnjuje pogoj c) ali d), mora izkazati tudi izpolnjevanje pogoja f):

1. Mentoriranje vsaj enega startup podjetja v preteklih treh letih, prostovoljno ali proti plačilu (šteje tudi sodelovanje v različnih mentorskih programih)
2. Vsaj pet let delovnih izkušenj
	1. *Pogoji za strokovnjaka:*

V evidenco bodo vpisani strokovnjaki, ki izkažejo izpolnjevanje naslednjega pogoja:

* Vsaj pet let delovnih izkušenj na strokovnih področjih, ki jih označijo v prijavi (razvidno iz priloženega CVja)

Podjetja, ki želijo koristiti storitve mentoriranja in svetovanja, do izbranega mentorja ali strokovnjaka pridejo preko SIO. Ta jim dodeli brezplačnega mentorja v skladi s pogoji, ki so podrobneje določeni v javnem razpisu.

SPIRIT Slovenija jamči, da so vsi mentorji in strokovnjaki predhodno preverjeni in izpolnjujejo zahtevane pogoje.

Mentor in strokovnjak se z oddajo prijave strinjata z javno objavo informacij o tem, da sodelujeta kot mentor (objava imena in priimka, podjetja in opredelitev mentoriranja, za katerega se je prijavi) ali kot strokovnjak (objava imena in priimka, podjetja, področja ekspertnega svetovanja in referenc). V primeru spremembe kontaktnih podatkov, je naloga mentorja/ekspertnega svetovalca, da posodobi podatke v bazi.

1. **Način vpisa in prijavni rok**

Javno povabilo je odprto do preklica. Mentorji in strokovnjaki se v evidenco vpišejo z izpolnitvijo spletnega prijavnega obrazca, objavljenega na spletni strani: <https://www.spiritslovenia.si/evidence>.

1. **Potrjevanje in aktiviranje prijav**

Pregled, potrjevanje in aktiviranje prijav bo izvajala pooblaščena oseba na SPIRIT Slovenija. Obravnave prijav se bodo izvajale tekoče oz. v roku 5 delovnih dni od oddane prijave.

Če pooblaščena oseba ugotovi, da je prijava nepopolna ali ne izkazuje zahtevanih pogojev, lahko prijavitelja po elektronski pošti pozove k dopolnitvi oz. predložitvi manjkajočih dokazil.

Mentorje in strokovnjake, ki bodo oddali popolne prijave in bodo izkazali izpolnjevanje zahtevanih pogojev, bo SPIRIT Slovenija vpisala v evidenco, objavljeno na spletni strani. Prijavitelji bodo po potrditvi uvrstitve v evidenco, svojo vlogo videli kot Aktivno.

1. **Prijavna dokumentacija**

Povabilo je objavljeno na spletnem naslovu: [www.spiritslovenia.si](http://www.spiritslovenia.si/).

SPIRIT Slovenija si pridržuje pravico do spremembe javnega povabila. Spremembe bodo objavljene na spletni strani agencije, vpisani mentorji in strokovnjaki pa bodo o morebitnih spremembah obveščeni po elektronski pošti.

1. **Dodatne informacije**

Za dodatne informacije v zvezi z vsebino povabila je zainteresiranim prijaviteljem na voljo elektronski naslov: mentorji@spiritslovenia.si.

**SPIRIT Slovenija, javna agencija**

 Ajda Cuderman

direktorica

**Vročiti:**

* pooblaščeni osebi za vodenje evidence
* arhiv